b"\n_START_ARTICLE_\nEscur\xc3\xa7\xc3\xb3 ib\xc3\xa8ric\n_START_SECTION_\nDescripci\xc3\xb3\n_START_PARAGRAPH_\n\xc3\x89s molt semblant a l'escur\xc3\xa7\xc3\xb3 pirinenc, per\xc3\xb2 d'aspecte m\xc3\xa9s rabassut i amb el morro generalment prominent, de manera que sembla una petita banya. T\xc3\xa9 les pupil\xc2\xb7les el\xc2\xb7l\xc3\xadptiques i el cap, tamb\xc3\xa9 com l'escur\xc3\xa7\xc3\xb3 abans esmentat i a difer\xc3\xa8ncia dels col\xc3\xbabrids, \xc3\xa9s recobert de petites escates, tret de les supraoculars, que s\xc3\xb3n ben desenvolupades, cosa que fa que destaquin ostensiblement entre les altres._NEWLINE_El dors sol \xc3\xa9sser bru o grisenc, amb una ratlla vertebral en ziga-zaga de tons m\xc3\xa9s foscos. Al mateix temps, tamb\xc3\xa9 en els flancs hi ha un seguit de taques m\xc3\xa9s o menys circulars, que recorren tota la llarg\xc3\xa0ria de l'ofidi. Les plaques supralabials, per la seua coloraci\xc3\xb3 blanquinosa, contrasten amb les tonalitats apagades del cap. El ventre \xc3\xa9s generalment gris._NEWLINE_Pot mesurar fins a 75\xc2\xa0cm, b\xc3\xa9 que normalment no ultrapassa els 60 incloent-hi la cua.\n_START_SECTION_\nCostums\n_START_PARAGRAPH_\nDe costums crepusculars i nocturns a l'estiu i m\xc3\xa9s di\xc3\xbcrn a la primavera i a la tardor, viu en zones rocoses i seques, b\xc3\xa9 que tamb\xc3\xa9 es localitza en boscos oberts i ocasionalment en bosc\xc3\xbaries for\xc3\xa7a denses._NEWLINE_Com succeeix en altres animals prove\xc3\xafts de mecanismes de defensa molt reeixits, es tracta tamb\xc3\xa9 d'un ofidi pac\xc3\xadfic que nom\xc3\xa9s ens pot mossegar accidentalment, fet que es pot donar amb m\xc3\xa9s facilitat a la tardor, at\xc3\xa8s que en aquesta \xc3\xa8poca t\xc3\xa9 el costum d'enfilar-se als arbusts d'un o dos metres d'al\xc3\xa7ada, cosa que converteix la seua mossegada en molt perillosa, perqu\xc3\xa8 pot afectar la cara o el coll de la persona que passa per aquests indrets i que, sense saber-ho, pot provocar l'atac fulminant de l'ofidi._NEWLINE_Per b\xc3\xa9 que molts autors consideren m\xc3\xa9s perill\xc3\xb3s l'enverinament produ\xc3\xaft per Vipera aspis que el produ\xc3\xaft per Vipera latasti, s'ha comprovat que la intoxicaci\xc3\xb3 sol adquirir m\xc3\xa9s gravetat en aquesta darrera esp\xc3\xa8cie, tot i que els casos mortals s\xc3\xb3n gaireb\xc3\xa9 excepcionals, i m\xc3\xa9s encara si es prenen les mesures adients despr\xc3\xa9s d'una escomesa per part d'aquest vip\xc3\xa8rid.\n_START_SECTION_\nAlimentaci\xc3\xb3\n_START_PARAGRAPH_\nEs nodreix b\xc3\xa0sicament de micromam\xc3\xadfers, per\xc3\xb2 no rebutja els ocells, especialment els joves, i en la seua etapa juvenil sol capturar invertebrats i petits saures.\n_START_SECTION_\nReproducci\xc3\xb3\n_START_PARAGRAPH_\nLa c\xc3\xb2pula es realitza a la primavera, i al cap de pocs mesos la femella parir\xc3\xa0 de cinc a vuit cries perfectament formades i prove\xc3\xafdes de l'aparell verin\xc3\xb3s que les far\xc3\xa0 tan temudes.\n_START_SECTION_\nDistribuci\xc3\xb3\n_START_PARAGRAPH_\nAbsent a Andorra i les Balears, es troba a les serralades litorals i interiors del Pa\xc3\xads Valenci\xc3\xa0 i les comarques de Lleida, Tarragona i centre i sud de Barcelona."